रांची। स्थानीय नीति को लेकर आदिवासी-मूलवासी संगठनों द्वारा आहूत झारखंड बंद रांची में शांतिपूर्ण रहा। पुलिस-प्रशासन की सख्ती का पूरा असर दिखा। रांची में छिटपुट घटनाओं को छोड़ बंद पूर्णत शांतिपूर्ण रहा।
शाम को छोड़ दिया गया हिरासत में लिए गए बंद समर्थकों को
बंद समर्थकों से निबटने के लिए पुलिस-प्रशासन ने स्थान चिन्हित करके उन्हें अधिक दूर तक भ्रमण करने की छूट नहीं दी। निकलते ही बंद समर्थकों को पुलिस ने हिरासत में लेने का सिलसिला जारी रखा। इससे बंद समर्थकों को उपद्रव करने का अवसर ही नहीं मिला। बंद के दौरान कुल 200 से अधिक बंद समर्थकों को हिरासत में लिया गया, जिन्हें कैंप जेल जयपाल सिंह स्टेडियम भेजा गया। शाम को सभी को छोड़ दिया गया।
2 बजे के बाद खुल गईं दुकानें
बंद समर्थकों ने कई स्थानों पर टायर जलाकर मार्ग बाधित करने का प्रयास किया। जबकि लोआडीह के समीप खड़ी एक बस की टायर को आग के हवाले कर दिया, जिसे प्रशासन की सक्रियता से तुरंत बुझा दिया गया। इसके अतिरिक्त करम टोली के समीप एक ऑटो को बंद समर्थकों ने निशाना बनाया। सुबह दुकानें और बाजार बंद रहे। दिन के 2 बजे के बाद सभी दुकानें खुल भी गई। इसी तरह शहर के सभी पेट्रोल पंप भी बंद रहे। जबकि सड़क पर वाहनों का आवागमन सामान्य रहा। शहर के पेट्रोल पंप बंद रहे। वहीं, बस का परिचालन आम दिनों की तुलना में कम हुआ।
कहां क्या हुआ
-तुपुदाना में बंद समर्थकों ने टायर जलाकर घंटों मार्ग बाधित किया।
-लोआडीह में खड़ी एक बस को आग के हवाले करने का प्रयास।
-करम टोली चौक में ऑटो को बनाया गया निशाना।
-बहु बाजार, कांटा टोली, पिस्का मोड़, चुटिया, डोरंडा, अरगोड़ा आदि क्षेत्र में टायर जलाकर मार्ग बाधित किया गया।
अगर मांगे पूरी नहीं हुई तो अब होगा 72 घंटे का बंद
आदिवासी जनपरिषद के अध्यक्ष प्रेम शाही मुंडा व आदिवासी-मूलवासी मंच के संयोजक राजू महतो ने बंद की सफलता पर व्यापारिक व वाहन संगठनों का आभार प्रकट किया है। उन्होंने कहा कि स्थानीय नीति की मांग यहां की पहचान व संस्कृति व हक से जुड़ा है। अगर यह संवैधानिक अधिकार नहीं मिलता है तो दो महीने बाद 72 घंटे का बंद बुलाया जाएगा। उन्होंने कहा कि रघुवर सरकार ने आदिवासी-मूलवासी जनता को धोखा देने का काम किया है। यहां भी आंध्र प्रदेश की तर्ज पर संविधान की अनुच्छेद 371 के तहत स्थानीय नीति बने।
आगे की स्लाइड्स में देखिए संबंधित फोटोज...
फोटोजर्नलिस्ट : अनिमेष नचिकेता/सोहन सिंह।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva